KIRJALLINEN KYSYMYS E-1193/00 esittäjä(t): Christel Fiebiger (GUE/NGL) komissiolle. Maataloudessa käytettävän dieselin erilaisen hinnoittelun aiheuttamat kilpailun vääristymät.



Virallinen lehti nro 053 E , 20/02/2001 s. 0097 - 0098



KIRJALLINEN KYSYMYS E-1193/00 esittäjä(t): Christel Fiebiger (GUE/NGL) komissiolle (12. huhtikuuta 2000) Aihe: Maataloudessa käytettävän dieselin erilaisen hinnoittelun aiheuttamat kilpailun vääristymät Maataloudessa käytettävän dieselpolttoaineen hinnat vaihtelevat huomattavasti EU-maittain. Esimerkiksi Ranskassa hinta on 0,40 euroa, Alankomaissa 0,35 euroa, Tanskassa 0,31 euroa ja Saksassa 1. tammikuuta 2000 alkaen 0,61 euroa. Olisiko komission mielestä mahdollista luoda yhteisön maanviljelijöille tasa-arvoiset mahdollisuudet tässä asiassa? Kuinka tämä kilpailun vääristymä voitaisiin poistaa? Frederik Bolkesteinin komission puolesta antama vastaus (29. toukokuuta 2000) Esimerkiksi traktoreissa ja paikallaan pysyvissä maatalouskoneissa polttoaineena käytettävän dieselöljyn hinta vaihtelee huomattavasti jäsenvaltioittain. Tiettyyn pisteeseen asti hintojen vaihtelu selittyy verotuksellisilla syillä, erityisesti sillä, miten kukin jäsenvaltio soveltaa voimassa olevaa yhteisön verolainsäädäntöä. Itse asiassa yhteisön lainsäädännössä, erityisesti kivennäisöljyjen valmisteverojen rakenteiden yhdenmukaistamisesta 19. lokakuuta 1992 annetun neuvoston direktiivin 92/81/ETY(1) 8 artiklan 2 kohdan f alakohdan mukaan jäsenvaltiot voivat soveltaa täydellisiä tai osittaisia valmisteveron määrää koskevia vapautuksia tai alennuksia kivennäisöljyihin, joita käytetään verovalvonnassa yksinomaan maataloudessa tai puutarhataloudessa sekä metsänhoidossa ja sisävesikalastuksessa. Näin ollen jäsenvaltioilla on oikeus olla soveltamatta polttoaineena käytettävän dieselöljyn valmisteveron vähimmäismäärää, joka on vahvistettu 245 euroksi 1 000 litralta (kivennäisöljyjen valmisteverojen määrien lähentämisestä 19. lokakuuta 1992 annetun neuvoston direktiivin 92/82/ETY(3) 5 artiklan 1 kohta), vaan ne voivat asettaa määrän 0245 euroksi 1 000 litralta. Komissio teki maaliskuussa 1997 ehdotuksen neuvoston direktiiviksi energiatuotteiden verotusta koskevan yhteisön kehyksen uudistamisesta(2). Ehdotuksen pääasiallisena kimmokkeena oli tarve uudenaikaistaa kivennäisöljyjen verotusta koskeva yhteisön järjestelmä, laajentaa sen soveltamisalaa koskemaan kaikkia energiatuotteita sekä auttaa yhteisöä saamaan täysi hyöty yhtenäismarkkinoista ja täyttämään asettamansa ympäristötavoitteet. Direktiiviehdotuksen 7 artiklassa säädetään maataloudessa polttoaineena käytettävään dieselöljyyn koko yhteisön alueella sovellettavan valmisteveron alennetusta vähimmäismäärästä, joksi ensimmäisessä vaiheessa pitäisi vahvistaa 32 euroa 1 000 litralta. Mikäli ehdotus hyväksytään, sen pitäisi merkittävällä tavalla lähentää yksittäisten jäsenvaltioiden soveltamien verotustasoja maataloudessa käytettävien polttoaineiden alalla. Neuvosto ei ole vielä hyväksynyt ehdotusta. Komissio on tehnyt paljon työtä sen eteen, että ehdotus hyväksyttäisiin, ja ilmoittanut periaatteellisen valmiutensa keskustella sovitteluratkaisuista, joiden tarkoituksena on vähentää tiettyjen jäsenvaltioiden talouksiin kohdistuvia vaikutuksia. Tällaisia voisivat olla erilaiset järjestelyt, kuten tiettyjen energiatuotteiden verotuksen vähimmäismäärän alentaminen, siirtymäkaudet sekä energiavaltaisille tuotantoaloille myönnettävät verovapautukset tai -alennukset. Arvonlisäveron osalta on nykytilanteessa (verokantoja ei lähennetty, useita erityisjärjestelyjä, vaihtoehtoja ja poikkeuksia) epätodennäköistä, että kehitys kohti yhtenäistä, koko yhteisössä sovellettavaa verokantaa etenisi lähitulevaisuudessa mitenkään merkittävästi. Tällä hetkellä maataloudessa käytettävään dieselöljyyn sovellettava arvonlisävero vaihtelee 1225 prosentin välillä. (1) EYVL L 316, 31.10.1992. (2) EYVL C 139, 6.5.1997. (3) EYVL L 316, 31.10.1992.